  Виталий Пронин Школаысь урокъёс бере пиналъёс люр-ляр! карыса гуртазы бертыны потӥзы. Собере, кызьы кыриськем тыметысь шур ву пӧртэм ӧръёсы, вукыремъёсы пырыса кошке, нылпиос но кык-куинь кузя люкиськыса, пӧртэм азе пазьгиськизы. Мынон сяменызы туннэ дышетскон нуналзэс часлы, минутлы, секундлы сэстыны кутскизы. Кылиз шумпотонэн но кӧтӝожен...Огкутскемен школаысь вань пиналъёс сярысь уд мадьы: соос татын кык сю пала. Нош куинез сярысь, оло, вераны быгатом ик. Дышетско соос одӥг классын. Уло школалэсь вить иськемысь пичи Кечгуртын. Асьсэлэн школазы ӧвӧлысь сӥзьылзэ но тулыссэ нуналлы быдэ пыдын доразы бертылоно луо. Нош толалтэзэ интернатын уло. Лэзьысалзы ке, кезьыт нуналъёсы но бертылысалзы, вылды. Гуртысь пиналъёслы вить иськем сюрес-а ма? Куке соос шудыса-бызьылыса кызьзэ но ортчо ке. Озьы но ай жадемзэс уг шӧдо. Ӝыт пал гинэ, кызьы но озьы сиськыса но доре сётэм ужзэс лэсьтыса, валес вылазы вуо но соку ик кулэм кадь умме усё ни...Озьыен, асьме азьын куинь витетӥ классын дышетскисьёс: одӥг пи но кык нылъёс. Бальӟо Васи - тазьы нимало пияшез, фамилиезъя - Зирдамов. Со суд, бабылес йырсиё (пырак алигес вордскем ыжпилэн кадь), питырес ымныро, кӧйгес пияш. Нылъёс, лапеггес луэменыз, вылды, сое исам каро, олокызьы но серекъяны выро. Васи кӧёк ке но, пуксетэз чик ӧвӧл, урокын но юла кадь берга. Контрольной уж луэ ке, мышказ пукись Борисов Колилэн я азяз пукись Бочкарёва Надилэн тетрадьёсазы учке. Удалтӥз солы: кык визьпогъёс вискы учыраз. Аслаз задачаез уг пӧрмы ке, кудзылэсь ке но «нюлыштыны» виссэ шедьтэ. Дышетӥсьёс адӟытэк уг уло Василэсь «лушкаськемзэ». Соин ик отметкаосыз улӥынгес луо. Василэн верамезъя, со нырысь пал аслэсьтыз правозэ качатьтыны выриз ик вал, но проваличкиз.Валя Пискунова но Маша Волкова кыксы но «ньыльлы» но «витьлы» дышетско. Соос мукет пиналъёслы адӟем карымонэсь, туспуктэмъёссы школаысь данъян пул вылэ ошемын. Вали горд йырсиё, ымныраз тулыс пужы наш-наш киземын. Сямыз востэм, лушкем, малпанъёссэ ваньмыз азьын уз шарая. Машилэн ымнырыз миськем сяртчы кадь чылкыт, йырсиез чиганлэн выллем сьӧд-сьӧд. Малпанэз йыраз ӝамдэлы но уг ӝегалля - ури-бери кыре потэ. Сыӵеос сярысь калыкын верало: мар ке йыраз, со ик кыл вылаз...Со но та вераськыса, нылъёс кыштыр вамышъяло гурт палазы. Мышказы Васи. Солы кӧня ке мынэмез бере мӧзмыт луиз, лэся. Пыд улысьтыз кускылиез ӝутӥз но Валя шоры лэзиз (тодэ ук: со либыт, пунэмзэ уз берыкты) но йӧттӥз эшсэ. Маша чалмыт ӧз улы, усем кускылиез ӝутӥз но пияш шоры лэзиз. Васи лапырскиз - кускыли йыр йылтӥз лобӟиз. Маша выльысь лэзён понна эшшо мар ке утчаны кутскиз. Со вискын Васи, нылъёслэн азьпалазы потыса, бызьыса кошкиз. Нырысь пал мышсэ учкылӥз ик, бӧрысь, уйись ӧвӧлысь, буйгаз, лэся. Нош тани меӵ Бырдам нюктӥ васькыкуз, сое шӧдтэк шорысь туж зол донгись луиз. Васи кымин усиз... Нылъёс, гурак серектыса, вӧзтӥз бызьыса ортчизы.Ог ӝыны иськем мынэмзы бере Валя, мышсэ учкылыса, шугъяськыны ӧдъяз:- Васямы весь уг адскы на. Татчыозь со нюкысь потыны кулэ ни вал. Вӧсь ӧз луы меда? Укыр зол донгид кадь...- Султоз ай, мар луоз солы, - меӵкытӥз Маша. - Ӝамдэ кыллиз ке но, толалтэ ӧвӧл - уз кынмы.- Котьмар ке но мон сое чакланы ветло ик ай.Лулыз шӧдӥз, Васиен мар ке но умойтэм шуыса. Озьы ке ӧй луысал, пияш соосты кемалась сутысал ни. Нош со ӧвӧл но ӧвӧл. Маша Валяез дугдытыны турттэ вал, но эшез ӧз кылзы. Валяез кызьы ке но вӧсьгес бышкалтон понна кеськиз:- Мын, мын, ойдо! Оло, туган кутоз! Ато шорад пал синмыныз но уг учкы!..Валя та курыт верамез кылымтэ улсы кариськиз. Сыӵе-сыӵе серем каре матысь эшез. Эшшо ке ӵош пуко. Ма бен, Валя шӧдытэк уг улы, Маша ассэ гинэ яратэ шуыса.Таӵе тур-пар малпан бугорзэ сэрттонъяз Валя Бырдам нюке вуэмзэ ик ӧз шӧды. Шугъяськыса учке Васиез. Зэмзэ ик-а со нюкын на? Оло, кемалась султэмын-кошкемын ни! Нош кытчы? Синйылтытэк ӧм кыльысалмы ук! Татын нюк кузя гинэ писпуос будо. Отӥяз - бусы! Нёшто кытчы ке ватскиз но шоккетэ?Валялэн сюлмыз юнме шугъяськымтэ, Васи, кызьы нырыныз нюк уллань сапкиськиз, озьы ик вырӟылытэк кылле. Валя пияш доры бызьыса васькиз. Куалектытӥз музъем вылысь вир но... Со кымин кыллись Васиез берыктӥз но шимес суредэз адӟиз: Василэн синмыз кынемын, ымнырыз кӧдэктэмын. Нош мылазьыз вирен орсмемын. Мар озьы мертчем? Валялэн син шораз музысь чигем йылсо улвай йӧтӥз. Ӵапак тупаны но кулэ ук! Шока на-а коть? Вир шоры учкытэк, пельзэ Василэн гадь бордаз лякиз. Сюлмыз, каллен ке но, жугиське на...Валя Васиез пельпумтӥз сэзъяз, кык киыныз ик бамъёсаз чабкылӥз.- Васи, Васи, султы! - тэльмыриз со.Васи, синзэ каллен усьтыса, Валя шоры учкиз:- Кытын мон? Малы татын кыллисько?Валя, валэктэм интые, шумпотэмзэ вераны ӧдъяз:-Ой, сайкиськиз!.. Ой, улэп!.. Кыӵе умой!.. Ма, тон Бырдам нюкын... Я, пуксьы ай... Адӟиськод-а? - пал киыныз эшсэ усемлэсь возьыса, мукет киыныз виресь улвай шоры возьматэ: - Тӥни со ваен сэрен тон йырсазьдэ ыштэмед... Ма, ми но вань ни... Кулэ-а вал сыӵе кордым шоккетыны? Тон, Васи, простить кар милемыз... Пожалуйста!Валя янгышез ас вылаз кыскыны кутскиз. Ма, собере соос Машаен ӵошен вал ук. Валя ӧз алы Машаез. Озьыен, со но янгыш татын. Нош мукет ласянь учконо ке, кин тодӥз, Васиен шудтэм учыр луоз шуыса?- Васи, гадьыд туж-а висе?.. Гуртэ бертыны быгатод-а?.. Ойдо ай утчалом султыса... Сумкадэ мон нуо. Кунулскы бордам. Эн кышка, мон кужмо. Табере каллен вамыштом...Василы вӧсь ик, лэся: ымнырыз кисырске ке но, кужмысь пальпотыны турттэ, нылмурт азьын вӧсь луэмзэ шараямез уг поты. Ма, со пиосмурт ук! Нош воргоронлы атаез верамъя юн, кужмо луоно, астэ армилы дасяно.Секыт вал меӵ нюкысь потон. Ӵошкыт азетӥ мынон капчиязгес. Кӧня ке метр вамышъямзы бере шутэтскыны ожо вылэ пуксизы.Со вакытэ гуртаз вуэм Маша сюрес пала огпол, кык пол учке - уг, уг адско бертӥсь эшъёсыз.- Маке но умойтэм та! - шугъяськыны ӧдъяз со. - Оло, зэмзэ но Васиен мар ке луиз?Ӵемысь пиос асьсэос янгыш: я йырситӥ кыско, я, пыдзэс пуктыса, канжато... Ӧжыт-а сыӵе учыръёс? Кызьы усиськом, озьы ик султӥськом!- Нош кытын таос? - Маша выльысь укное мертчиськиз. - Сюрес одӥг, мукет азьтӥ бертыны кулэ ӧвӧл. Куазь ӝытлань кариське ни. Ӝоген пеймыт луоз. Сӥзьыл нунал пислэг вамыш кузьда сяна ӧвӧл. Тазьы шугъяськыса улытозь, пумитазы пото ай - возьмаськон но уйиськон кадь секытэз номыр ӧвӧл...Маша гурт сьӧры потыку, шунды инвис сьӧры ватӥське ни вал. Кӧня метр вамышъяса вуттӥз нылаш? Ӝыны иськем шат? Тӥни соку гинэ вырйылысь матэктӥсь эшъёссэ синйылтӥз. Сюлмыз ганяк луиз. Иське, юнме шугъяськем. Но маке соос укыр каллен лыкто. Возьмаса улытозь, пумитазы ик вамышто ай, малпаз нылмурт.Эшъёсыз доры матэктыса, Маша адӟиз: Валя Васиез кунултыса азьлань кыске, пельпумъёсаз сумкаос шонасько. Кыксылэн ик йырсиоссы котмемын-пӧсямын. Жадем синъёссы кыниськыны туртто...Машаез адӟыса, соос паймизы. Ӧз возьмалэ уго, гуртаз бертэм Маша шуныт коркасьтыз ӝытлань соослы луыса потоз на шуыса. Мар луиз соин? Нёшто мукет адями сярысь сюлмаськон кидыс со пушкын улӟиз? Осконтэм! Но Маша лыктӥз. Лыктӥз бере, ӧпкелёнэз пӧсьтӥз, луоз.Шӧдтэк шорысь Васиен Валя азе Маша пыдес вылаз уськытскиз но ӝожмыт куараен сюлворыны кутскиз:- Васи, Васи, мон янгыш!.. Простить кар!.. Мон тыныд урод лэсьтыны ӧй малпа вал... Шорам кускылиен лэземедлы пунэмзэ берыктэме потӥз. Вождэ эн вай.  